РЕГЛАМЕНТ (ЕО) № 97/2009 НА КОМИСИЯТА
от 2 февруари 2009 година
за изпълнение на Регламент (ЕО) № 295/2008 на Европейския парламент и на Съвета относно структурната бизнес статистика по отношение на използването на гъвкавия модул
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 295/2008 на Европейския парламент и на Съвета от 11 март 2008 г. относно структурната бизнес статистика (1), и по-специално член 3, параграф 4 от него,
като има предвид, че:
(1)
Регламент (ЕО) № 295/2008 установи обща рамка за събиране, изготвяне, предоставяне и оценка на статистиката на Общността за структурата, дейността, конкурентоспособността и производителността на предприятията в Общността.
(2)
Необходимо е да се планира използването на гъвкавия модул, посочен в член 3, параграф 2, буква й) от споменатия регламент, в тясно сътрудничество с държавите-членки и да се определят неговият обхват, списък с характеристики, референтен период, обхванати дейности и изисквания за качество.
(3)
Достъпът до финансови средства е важен политически въпрос в повечето държави-членки, както и в Общността. Съществуват солидни доказателства, че европейските предприятия страдат от разлики във финансирането, особено ако се разрастват бързо или ако са характеризирани като новоучредени фирми. Поради тази причина са нужни статистически данни, които ще позволят да се анализира състоянието на тези фирми в сравнение с всички малки и средни предприятия. Данните следва да бъдат извлечени от съществуващи източници, ако това е възможно.
(4)
Всички други необходими технически подробности ще подлежат на насоки и препоръки, изготвени от Комисията (Евростат) в тясно сътрудничество с държавите-членки.
(5)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Гъвкавият модул, посочен в член 3, параграф 2, буква й) от Регламент (ЕО) № 295/2008, се използва за изготвяне на статистика за достъпа до финансиране от страна на предприятията. Събират се данни за предприятия от нефинансовите бизнес среди с персонал от 10 до 249 служители през 2005 г., които са били все така активни през 2008 г. и имат 10 или повече служители през референтния период, посочен в член 6, като в тези предприятия влизат подгрупите на предприятията с висок растеж (среден годишен ръст на заетостта от повече от 20 % за периода от 2005 до 2008 г.) и на „газелите“ (бързо разрастващи се предприятия на не повече от пет години), създадени през 2003 или 2004 г.
Член 2
Ако това е възможно, използват се съществуващи данни от административни източници, за да се ограничат формалностите за предприятията и разходите за държавите-членки.
Член 3
Характеристиките, включени в събирането на данни, са:
а)
влиянието, което собствеността на предприятието оказва върху достъпа до финанси в момента на създаването му и по време на наблюдението;
б)
честотата и степента на успех на всички опити за получаване на различни видове вътрешно и външно финансиране и причините за неполучаването му;
в)
размерът на гаранциите за бизнес заеми;
г)
начинът, по който собственикът/управителят възприема разходите и формалностите, свързани с получаване на бизнес заеми, и финансовото състояние на предприятието;
д)
степента на важност на избора на финансова институция (географска близост, особено при трансгранични ситуации, собственици чужденци или сънародници, предишен статус на клиента и т.н.);
е)
съотношението дълг/оборот и други корелации на финансови характеристики от отчетите на предприятието и значението им за бъдещото разрастване на бизнеса;
ж)
възприятието за необходимост от бъдещо финансиране и неговите форми, както и причините за тази необходимост;
з)
възприятието за връзката между финансовите алтернативи и наличността им и перспективите за растеж на заетостта;
и)
схващането за общата административна тежест върху предприятията;
й)
усилията, необходими за попълване на въпросник (ако има такъв) за достъпа до финанси.
Член 4
Обхванати са следните групи дейности от общата статистическа класификация на икономическите дейности на Европейската общност, установена с Регламент (ЕО) № 1893/2006 на Европейския парламент и на Съвета (2) (NACE Rev. 2), доколкото те представляват пазарни дейности:
а)
раздели от B до E (промишленост);
б)
раздел F (строителство);
в)
раздели от G до N (услуги като цяло, с изключение на J, K (финансови услуги) и M);
г)
раздел J (информационни и комуникационни услуги);
д)
раздел M (професионални, научни, технически услуги).
Член 5
Компетентните национални органи в държавите-членки предоставят на Комисията (Евростат) резултатите от характеристиките, посочени в член 3 от настоящия регламент, включително поверителни данни, в съответствие с действащите общностни разпоредби за предоставяне на поверителна статистическа информация, и по-конкретно Регламент (Евратом, ЕИО) № 1588/90 на Съвета от 11 юни 1990 г. за предоставянето на поверителна статистическа информация на Статистическата служба на Европейските общности (3).
Тези общностни разпоредби важат и при обработване на резултатите, доколкото те съдържат поверителни данни. Данните се предоставят в електронна форма. Форматът при предоставяне спазва стандартите за обмен, определени от Комисията (Евростат). Данните се изпращат или качват по електронен път към единната входна точка за данни, поддържана от Комисията (Евростат).
Член 6
Референтният период е периодът през 2010 г., по време на който данните се събират от съществуващи източници или директно от предприятията.
Член 7
За гарантиране на качеството на предоставените данни те трябва да обхващат следния брой статистически единици от всяка участваща държава-членка:
-
Германия, Испания, Франция, Италия и Обединеното кралство: 1 800 предприятия респонденти или съществуващи данни за еквивалентен брой такива,
-
Белгия, България, Ирландия, Гърция, Нидерландия, Полша, Словакия и Швеция: 900 предприятия респонденти или съществуващи данни за еквивалентен брой такива,
-
Дания и Финландия: 500 предприятия респонденти или съществуващи данни за еквивалентен брой такива,
-
Латвия и Литва: 300 предприятия респонденти или съществуващи данни за еквивалентен брой такива,
-
Кипър и Малта: 233 предприятия респонденти или съществуващи данни за еквивалентен брой такива.
Член 8
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 2 февруари 2009 година.